Srbija je izgubila status slobodne države i sada se nalazi među delimično slobodnim zemljama zbog sve gorih uslova pod kojima se sprovode izbori, ali i napada na nezavisne novinare, piše u najnovijem izveštaju američke organizacije Fridom haus (Freedom House).

Piše: Milica Vojinović

Srbija je četvrta na listi zemalja u kojima je zabeležen najveći pad u stanju demokratije, a ispred nje su Nikaragva, Tanzanija i Venecuela.

Status Srbije pogoršao se zbog načina na koji se sprovode izbori, ali i zbog toga što se nastavljaju napadi vlasti i njima bliskih medija na nezavisne novinare. Fridom haus navodi da se za obračun sa nezavisnim medijima koriste prljave kampanje i zloupotreba državnih institucija.

Predsednik Aleksandar Vučić je, ocenjuje Fridom haus, akumulirao izvršnu vlast što je protivno ulozi koju prema ustavu ima kao predsednik.

„Na Balkanu, Predsednik Srbije Aleksandar Vučić i Predsednik Crne Gore Milo Đukanović nastavili su da konsoliduju vlast oko sebe i svojih klika, narušavajući standarde dobre vladavine i prekoračujući ustavom predviđene uloge“, navodi se u izveštaju ove organizacije.

Na grafikonu koji pokazuje propadanje demokratija u nekoliko država, može se videti da je u Srbiji zabeležen znatan pad od 2014. – godine kada je sadašnji predsednik Vučić došao na mesto premijera.

„Antidemokratski lideri Centralne Evrope i Balkana, uključujući i neke koji su besramno konsolidovali moć izvan ustavnih granica, nastavljaju da podrivaju institucije koje štite slobodu izražavanja i udruživanja i vladavinu prava“, zaključuje se u izveštaju i konstatuje da efekti napada lidera na demokratske institucije, iako nisu uvek očigledni, mogu biti razarajući tokom vremena.

Podsetimo, i u prošlogodišnjem izveštaju ove organizacije izneti su slični zaključci – da su Vučić i Đukanović „zarobili svoje države pretvarajući ih u mehanizme za širenje moći i jačanje svojih partija.“

I tada je kritikovana koncentracija moći u rukama predsednika Vučića, a iznet je i zaključak da je stanje demokratije u Srbiji u padu četvrtu godinu zaredom, najviše zbog lošeg stanja u oblastima nezavisnosti medija, civilnog sektora, državnog upravljanja i lokalne vlasti.

Fridom haus je nezavisna svetska organizacija koja se bavi širenjem slobode i demokratije u svetu, analizirajući prepreke i zagovarajući veća politička prava i građanske slobode.